**Einar Iveland** (født 9. mai 1892 i Iveland, død 15. mai 1975) var stortingsrepresentant for Venstre fra Aust-Agder fra 1945-, men ble ikke gjenvalgt i 1954. Han hadde vært vararepresentant i perioden 1934-1936. I den perioden han var fast representant, var han medlem av skog-, vassdrags- og industrikomiteen.

Utdannelse og yrkesliv
----------------------

Etter først å ha gått på Setesdal landbruksskole gikk Einar Iveland på Kristiansand lærerskole hvor han ble ferdig i 1917. Han hadde deretter lærerstillinger på Farsund middelskole, Agder Folkehøgskole og Aust-Agder fylkesskole før han i 1928 ble lærer på Iveland skole. Denne stillingen hadde han til 1959. Han var også kirkesanger i Iveland kirke.

Verv
----

I 1933 ble han valgt inn i Iveland formannskap og fra 1934 til 1942 var han ordfører i kommunen. Under krigen ble han avsatt, men i 1945 kom han tilbake i vervet og var ordfører til 1950, da han ble valgt inn på Stortinget. Han var også fylkesordfører fra 1945 til 1949. 

Iveland hadde mange styreoppgaver. Han var medlem av Aust-Agder fylkesskolestyre fra 1946 til 1957 og formann i styret for Aust-Agder landbruksskole fra 1955 til 1959. Han var medlem av Statens samferdselsråd 1948 til 1964. Fra 1948 til 1960 var han også nestformann i styret for Norges Herredsforbund, og var dermed med på å vedta og gjennomføre byggingen av Kommunenes Hus i Oslo, som Herredsforbundet og Norges Byforbund gikk sammen om. Kommunenes Hus ble innviet i 1957.

Fra 1957 til 1960 var han medlem av bestyrelsen for Norges Bank, avdeling Arendal, og bestyrelsens formann fra 1960 til 1963. 

Han var formann i Aust-Agder Venstrelag fra 1946 til 1954, og også medlem av Venstres landsstyre fra 1948 til 1956. 

Fra 1952 til 1955 var han nestformann i Norges Bondelag.

Heder
-----

* 1956: Den finske Maalaiskuntien Liittos häderstecken i gull – Maalaiskuntien Liitto heter på svensk Kommunförbundet
* 1956: Svenska Landkommuners Förbunds häderstecken i gull
* 1957: Ridder av den danske Dannebrogordenen
* 1962: Kongens fortjenstmedalje i gull

Referanser
----------

1. ↑   Stortinget og statsrådet : 1915–1945. B. 1 : Biografier, side(r) 356[Hentet fra Wikidata]
2. 1 2 3 4 5  «Biografi: Iveland, Einar». *Stortinget* **(norsk)**. 9. november 2021. Besøkt 31. oktober 2023.
3. 1 2  «Innvielsen av Kommunenes Hus» (PDF). *Kommunalt Tidsskrift* (44. årgang (særtrykk)). 1957.
4. 1 2  «100 kommunal-politikere på Sandefjordsbesøk i dag». *Sandefjords Blad*. 8. september 1956. s. 2. «Norges Herredsforbunds ordinære landsting, som holdes hvert fjerde år, ble åpnet på Teie Hovedgård i Tønsberg igår formiddag. (---) Direktør Aarne Ekola bragte en hilsen fra det finske forbund hvis hederstegn i gull han overrakte formannen, ordfører R. Hedemann, viseformannen, stortingsrepresentant Einar Iveland og Herredsforbundets direktør, Kjell T. Evers. Riksdagsmann Rudolf Anderberg, Sverige, hilste fra sin organisasjon og utdelte hederstegn til stortingsmann Iveland og til direktør Evers.»

Kilder
------

* Om Einar Iveland på Stortingets nettsider

Eksterne lenker
---------------

* (no) Einar Iveland hos Stortinget Rediger på Wikidata

* (no) Einar Iveland hos Norsk senter for forskningsdata politikerarkiv (nedlagt) Rediger på Wikidata

  


|  |  |
| --- | --- |
| Oppslagsverk/autoritetsdata | Prabook **·** Stortinget
 |